Uredba Komisije (ES) št. 156/2004

z dne 29. januarja 2004

o finančni pomoči Skupnosti referenčnim laboratorijem Skupnosti na podlagi člena 28 Odločbe 90/424/EGS

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 90/424/EGS z dne 26. junija 1990 o odhodkih na področju veterine [1] in zlasti člena 28(2) Odločbe,

ob upoštevanju naslednjega:

(1) Merila primernosti za odhodke referenčnih laboratorijev Skupnosti, ki prejemajo finančno pomoč Skupnosti po členu 28 Odločbe 90/424/EGS, ter postopki za predložitev odhodkov in izvajanje revizije so določeni v Uredbi Komisije (ES) št. 324/2003 [2].

(2) Referenčni laboratoriji Skupnosti (laboratoriji) izpolnjujejo naloge in zahteve, določene v veterinarski zakonodaji Skupnosti, da pomagajo Skupnosti.

(3) Višina letne finančne pomoči Skupnosti (finančna pomoč) za delovanje nekaterih laboratorijev se določi vsako leto s posebnimi odločbami na področju veterinarskega javnega zdravstva, zdravja živali in ostankov.

(4) Stroške, povezane s službenimi potovanji osebja laboratorijev, morajo trenutno financirati laboratoriji iz režijskih stroškov upravičenca v višini do 7 % skupnih upravičenih stroškov za ukrep.

(5) Ker zaradi teh službenih potovanj narašča delež režijskih stroškov upravičenca in ker se nekateri stroški službenih potovanj lahko krijejo na podlagi standardne stopnje na dan, je treba med letne upravičene odhodke vsakega laboratorija dodati posebno področje.

(6) Ob upoštevanju stroškov in koristi delavnic je primerno omejiti število upravičenih udeležencev delavnic, tako da je povabljen le en udeleženec na državo članico. Odstopanje od tega pravila se odobri v ustrezno utemeljenih primerih in v okviru finančne pomoči, dodeljene za organizacijo delavnice.

(7) Treba je jasneje določiti tečaj za preračunavanje vlog za plačilo, predloženih v nacionalni valuti, kakor je opredeljen v Uredbi Sveta (ES) št. 2799/98 o vzpostavitvi kmetijsko-monetarne ureditve za evro [3].

(8) Treba je določiti pravila za uskladitev predložitve začasnega proračuna za odhodke laboratorija v zvezi z dejavnostmi, ki se izvajajo na podlagi veterinarske zakonodaje Skupnosti.

(9) Ker so potrebne številne spremembe Uredbe (ES) št. 324/2003, je treba zaradi jasnosti navedeno uredbo nadomestiti.

(10) Dobro finančno poslovodenje upravičuje uporabo pravil o upravičenosti od začetka leta 2004 za določitev upravičenih odhodkov, nastalih v navedenem letu.

(11) Za namene finančnega nadzora se uporabljata člena 8 in 9 Uredbe Sveta (ES) št. 1258/1999 z dne 17. maja 1999 o financiranju skupne kmetijske politike [4].

(12) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Začasni proračun

Referenčni laboratoriji Skupnosti (laboratoriji) pred 1. oktobrom vsakega koledarskega leta "n" predložijo začasni proračun za odhodke laboratorija, povezane z dejavnostmi Skupnosti, za koledarsko leto "n + 1".

Laboratoriji začasni proračun predložijo v elektronski obliki v skladu s Prilogo I.

Člen 2

Pravila o upravičenosti

V mejah letne finančne pomoči Skupnosti, dodeljene laboratorijem, se pravila o upravičenosti iz Priloge II uporabljajo za odhodke, povezane z osebjem, osnovnimi delovnimi sredstvi, potrošnim blagom, pošiljanjem vzorcev za primerjalne preskuse, službenimi potovanji in režijskimi stroški.

Člen 3

Plačilo finančne pomoči za delovanje laboratorijev

Pod pogojem da se odobreni delovni programi učinkovito izvajajo in da upravičenci Komisiji sporočijo vse potrebne informacije v rokih iz tega člena, se finančna pomoč za delovanje laboratorijev plača na naslednji način:

(a) na zahtevo upravičenca se lahko plača predplačilo v višini 70 % skupnega zneska;

(b) preostanek se plača, ko upravičenec predloži

(i) finančno poročilo, ki ga potrdi direktor laboratorija,

(ii) dokazilne listine za primerjalne preskuse, in

(iii) tehnično poročilo;

(c) potrjeno finančno poročilo se predloži v skladu s Prilogo III najkasneje 31. marca v letu, ki sledi obdobju, za katerega je bila odobrena finančna pomoč;

(d) kadar se rok iz točke (c) ne upošteva, se finančna pomoč zmanjša 1. maja za 25 %, 1. junija za 50 %, 1. julija za 75 % in 1. septembra za 100 %.

Člen 4

Pravila o upravičenosti za delavnice

1. V mejah finančne pomoči, dodeljene za organizacijo delavnice, se pravila o upravičenosti iz Priloge IV uporabljajo za potne stroške in dnevnice za največ 30 udeležencev delavnice, od katerih je povabljen vsaj eden na državo članico.

2. Odstopanje od odstavka 1 se lahko odobri v ustrezno utemeljenih primerih v skladu z odločbo o letni finančni pomoči Skupnosti za delovanje nekaterih laboratorijev.

Člen 5

Plačilo finančne pomoči Skupnosti za organizacijo delavnic

Pod pogojem da je bila delavnica učinkovito organizirana in da upravičenci Komisiji sporočijo vse potrebne informacije v rokih iz tega člena, se finančna pomoč za organizacijo delavnic plača na naslednji način:

(a) predplačilo v višini 70 % na zahtevo upravičenca v 60 dneh pred določenim datumom delavnice;

(b) preostanek se plača, ko Komisija prejme dokazilne listine in tehnično poročilo o uporabi finančne pomoči;

(c) dokazilne listine se predložijo v skladu s Prilogo V najpozneje tri mesece po delavnici;

(d) kadar se rok iz točke (c) ne upošteva, se finančna pomoč zmanjša za 25 % za zamudo enega meseca po roku predložitve dokumentov, za 50 % za dva meseca, za 75 % za tri mesece in za 100 % za štiri mesece.

Člen 6

Dokazilne listine

1. Tehnični direktor laboratorija hrani overjene kopije dokazilnih listin, kot so računi, plačilni listi in seznami prisotnosti ter dokumenti, ki se nanašajo na pošiljanje vzorcev, službena potovanja.

2. Upravičenec vpiše odhodke, predložene Komisiji, v svoj računovodski sistem in pet let hrani vse dokazilne listine za namene revizije.

Dokazilne listine, ki dokazujejo vse stroške in porabljene ure, prikazane na vlogi za povračilo, se na zahtevo pošljejo Komisiji.

Člen 7

Menjalni tečaj za vloge v nacionalni valuti

Menjalni tečaj za vloge, predložene v nacionalni valuti v mesecu "n", je menjalni tečaj za 10. dan meseca "n + 1" ali za prvi dan pred dnem, za katerega velja tečaj.

Člen 8

Revizije

Komisija lahko izvaja revizije v skladu s členom 9 Uredbe (ES) št. 1258/1999.

Člen 9

Razveljavitev

Uredba (ES) št. 324/2003 se razveljavi.

Sklicevanja na razveljavljeno uredbo se štejejo za sklicevanja na to uredbo.

Člen 10

Začetek veljavnosti in uporabe

Ta uredba začne veljati 20. dan po objavi v Uradnem listu Evropske unije.

Uporablja se od 1. januarja 2004.

Ta uredba je v celoti zavezujoča in se neposredno uporablja v vseh državah članicah.

V Bruslju, 29. januarja 2004

Za Komisijo

David Byrne

Član Komisije

[1] UL L 224, 18.8.1990, str. 19. Odločba, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

[2] UL L 47, 21.2.2003, str. 14.

[3] UL L 349, 24.12.1998, str. 1.

[4] UL L 160, 26.6.1999, str. 103.

--------------------------------------------------

PRILOGA I

+++++ TIFF +++++

+++++ TIFF +++++

--------------------------------------------------

PRILOGA II

(Člen 2)

Pravila o upravičenosti za odhodke, povezane z osebjem, osnovnimi delovnimi sredstvi, potrošnim blagom, pošiljanjem vzorcev za primerjalne preskuse, službenimi potovanji in režijskimi stroški

1. Osebje

Stroški za osebje, ne glede na status, so omejeni na dejanske stroške plač, plačanih (osebni prejemki, plače, prispevki za socialno varnost in pokojninsko zavarovanje) za znanstveno osebje, podiplomske študente, tehnike in administrativno osebje, ki so v celoti ali delno posebej določeni za naloge Skupnosti, kakor je določeno v odobrenem delovnem programu.

Ves delovni čas osebja, namenjen nalogam Skupnosti, mora biti zapisan in potrjen na podlagi najmanj 12 mesecev in 1600 ur/leto. To mora vsaj enkrat mesečno storiti imenovani vodja projekta ali ustrezno pooblaščen višji delavec osebja upravičenca.

2. Osnovna delovna sredstva

Oprema, kupljena, zakupljena ali najeta, se lahko zaračuna kot neposredni strošek. Povračljiv znesek za zakupljeno ali najeto opremo ne sme preseči zneska, za katerega bi se oprema lahko kupila za čas preskusa. Povračljivi stroški se izračunajo na naslednji način:

A × C× D

B

A = obdobje v mesecih, v katerem se bo oprema uporabljala za projekt, od dneva dostave. Upravičenost je omejena na opremo, ki se dejansko plača v obdobju, za katerega je dodeljena finančna pomoč.

B = amortizacijska doba 60 mesecev (36 mesecev za računalniško opremo, cenejšo od 25000 EUR).

C = cena opreme brez DDV.

D = odstotek uporabe opreme za projekt.

Nepovratni DDV, ki ga plača upravičenec, se šteje kot upravičeni odhodek.

3. Potrošno blago

Povračilo temelji na dejanskih stroških brez DDV, nastalih v zadevnem obdobju. Upravičenec mora navesti tudi odstotek skupnega proračuna laboratorija za potrošno blago, ki ga predstavljajo različne postavke.

Šteje se, da so vsi drugi odhodki za administracijo, poslovna potovanja, ki niso službena potovanja iz točke 5, in tajniške storitve vključeni v "režijske stroške".

4. Pošiljanje vzorcev za primerjalne preskuse

Ob predložitvi dokazilnih listin povračilo temelji na dejanskih stroških pošiljanja vzorcev v zvezi s primerjalnimi preskusi brez DDV.

5. Službena potovanja

Potni stroški in dnevnice osebja laboratorija za službena potovanja, vključena v odobreni delovni program, se povrnejo do največ 5000 EUR. Dnevnice in stroški hotela ne smejo preseči dnevnic in zgornjih mej za stroške hotela, ki se uporabljajo za osebje Skupnosti.

6. Režijski stroški

Samodejno se izplača pavšalni prispevek v višini 7 % dejanskih povračljivih stroškov, izračunano na podlagi vseh zgoraj navedenih neposrednih stroškov (postavke 1-5).

--------------------------------------------------

PRILOGA III

+++++ TIFF +++++

+++++ TIFF +++++

--------------------------------------------------

PRILOGA IV

(Člen 4)

PRAVILA O UPRAVIČENOSTI ZA DELAVNICE

1. Potovanje v kraj delavnice

Upravičeni stroški za potovanje z vlakom so stroški, ki ustrezajo vozovnici za prvi razred po najkrajši poti.

Povračilo za potovanje z letalom temelji na najcenejši možni vozovnici za ekonomski razred ob upoštevanju omejitev potovanja. Kadar pogoji potovanja to dopuščajo, se uporabijo znižane cene (APEX, PEX, Excursion itd.). Vendar, če je med potovanjem in vikendom le 24 ur, se lahko dodelijo dodatne dnevnice, da se izpolnijo pogoji za znižano ceno vozovnice, pod pogojem da to pomeni skupni prihranek (potni stroški + dnevnice).

Če udeleženci uporabijo svoj osebni avtomobil, namesto da bi potovali z letalom in/ali vlakom, se potni stroški povrnejo na podlagi cene vozovnice za vlak prvega razreda po najkrajši poti, brez vseh dodatkov in ob uporabi najcenejše vozovnice. Če isti avtomobil uporabita dve osebi ali več, je do povračila potnih stroškov upravičen le lastnik avtomobila. Stroški parkiranja ali cestnin, nastali pri uporabi osebnega avtomobila, se ne povrnejo. Udeleženci, ki uporabijo svoj osebni avtomobil ostanejo v celoti odgovorni za vse poškodbe svojega avtomobila ali poškodbe, povzročene z njihovim avtomobilom tretji osebi. Organizator delavnice v nobenem primeru ne more sprejeti nobenih zahtev za nadomestilo, ne glede na razloge, zaradi katerih je udeleženec uporabil svoj lastni avtomobil.

Udeleženec je sam odgovoren za vsako svojo malomarnost (npr. izgubo potrdil) in njene finančne posledice.

2. Dnevnice

Naslednje dnevnice, ki se uporabljajo od 24. marca 1999 (datum objave Uredbe (ES, ESPJ, Euratom) št. 620/1999, UL L 78, 24.3.1999) se uskladijo z dnevnicami, veljavnimi na dan delavnice. V utemeljenih primerih se dnevnica lahko poveča za razliko med ceno sobe (z zajtrkom) in 50 % te dnevnice.

Država, v kateri je organizirana delavnica | Dnevnica (v EUR) |

Belgija | 149,63 |

Danska | 179,28 |

Nemčija | 127,10 |

Grčija | 113,19 |

Španija | 141,30 |

Francija | 130,29 |

Irska | 165,20 |

Italija | 129,82 |

Luksemburg | 143,48 |

Nizozemska | 147,69 |

Avstrija | 121,81 |

Portugalska | 142,98 |

Finska | 155,60 |

Švedska | 156,54 |

Združeno kraljestvo | 199,21 |

--------------------------------------------------

PRILOGA V

+++++ TIFF +++++

--------------------------------------------------